b'\n_START_ARTICLE_\nPitija\n_START_PARAGRAPH_\nPitija starogr\xc5\xa1ko \xce\xa0\xcf\x85\xce\xb8\xce\xaf\xce\xb1 v gr\xc5\xa1ki mitologiji velja za sve\xc4\x8denico, ki je prerokovala v Apolonovem templju v Delfih. Ime izhaja iz gr\xc5\xa1ke besede pytho, ki naj bi bilo izvirno ime za Delfi._NEWLINE_Ljudje so se k njej zatekali v \xc4\x8dasih stiske, ko so potrebovali odgovore in nasvete. Sedela je na trino\xc5\xbenem stol\xc4\x8dku nad zemeljsko razpoko, kjer je omamljena s parami, ki so prihajale iz razpoke, govorila nepovezane besede, ki naj bi bile volja bogov. \xc5\xbdve\xc4\x8dila je lovorjeve liste in pila vodo iz izvira. Sve\xc4\x8deniki (profeti) so nato iz teh besed sestavili prerokbo, ki pa se seveda ni vedno uresni\xc4\x8dila._NEWLINE_Nasploh je Pitija znana po svojih dvoumnih odgovorih, ki so si jih Grki morali razlagati po svoje. \xc4\x8ce se prerokba ni izpolnila, so to pripisali napa\xc4\x8dni razlagi sporo\xc4\x8dila. _NEWLINE_Gr\xc5\xa1ki zgodovinar Herodot navaja znani primer dvoumne napovedi lidijskemu kralju Krezu. Pitija je Krezu napovedala, da bo s pre\xc4\x8dkanjem reke Halis (meje svojega kraljestva) uni\xc4\x8dil veliko dr\xc5\xbeavo. Kralj se je zadovoljen odpravil na vojni pohod, vendar je bil premagan; zmagal je perzijski kralj Kir. Krez pa je uni\xc4\x8dil svojo lastno dr\xc5\xbeavo._NEWLINE_Zadnja zabele\xc5\xbeena prerokba je iz leta 393, ko je cesar Teodozij I. zaukazal prepoved delovanj poganskih prero\xc4\x8di\xc5\xa1\xc4\x8d.'